ΓΡΑΠΤΗ ΕΡΩΤΗΣΗ E-0086/98 υποβολή: Carlos Robles Piquer (PPE) προς την Επιτροπή (30 Iανουαρίου 1998)

Θέμα: Κώδικας δεοντολογίας για τις επιχειρήσεις της ΕΕ

Σε απάντησή της στη γραπτή ερώτησή μου Ε-1491/97 ((ΕΕ C 45 της 10.2.1998, σελ. 41. )) σχετικά με τη συμπεριφορά της επιχείρησης ΝΙΚΕ έναντι των εργαζομένων για λογαριασμό της σε εργοστάσια εκτός των ΗΠΑ, η Επιτροπή εξηγεί τους λόγους για τους οποίους αντιτίθεται «στην επιβολή εμπορικών κυρώσεων, ιδίως όσον αφορά μεμονωμένες επιχειρήσεις» που ενδέχεται να ευθύνονται για την παραβίαση ορισμένων ηθικών κανόνων συμπεριφοράς. Εξάλλου, έχω λάβει γνώση της έκθεσης σχετικά με τον «κώδικα δεοντολογίας της επιχείρησης ΝΙΚΕ» που εκπόνησε ο κ. Andrew Young, συμπρόεδρος της Good Works International LLC, έκθεση η οποία είναι σε γενικές γραμμές θετική για την προειρημένη επιχείρηση των ΗΠΑ.

Η Επιτροπή στην απάντησή της αναφέρεται στην ανακοίνωση που υπέβαλε σχετικά με την ανάγκη προώθησης ορισμένων θεμελιωδών κανόνων, όπως η απαγόρευση της καταναγκαστικής εργασίας, η κατάργηση της εκμετάλλευσης των παιδιών, η συνδικαλιστική ελευθερία και η μη εισαγωγή διακρίσεων λόγω φύλου.

Μπορεί η Επιτροπή να μας πληροφορήσει κατά πόσον οι κανόνες αυτοί τηρούνται από τις πολυεθνικές ευρωπαϊκής προέλευσης, ιδιοκτησίας και διαχείρισης, καθώς και αν υπέβαλε στα κράτη μέλη κάποια πρόταση ανάλογη της γνωστής ως «Clinton's Apparel Industry Partnership», που έχει υιοθετηθεί από τον οίκο ΝΙΚΕ και άλλες μεγάλες εταιρείες των ΗΠΑ τους τομείς κατασκευής υποδημάτων και ενδυμάτων;

Απάντηση του sir Leon Brittan εξ ονόματος της Επιτροπής (2 Μαρτίου 1998)

Η ερώτηση του αξιότιμου μέλους του Κοινοβουλίου αφορά την τήρηση των θεμελιωδών κανόνων εργασίας από ευρωπαϊκές επιχειρήσεις. Οι κανόνες στους οποίους αναφέρεται το αξιότιμο μέλος του Κοινοβουλίου περιλαμβάνονται στις συμβάσεις της Διεθνούς Οργάνωσης Εργασίας, στην οποία έχουν προσχωρήσει όλα τα κράτη μέλη. Η εφαρμογή των συμβάσεων αυτών υπάγεται κατ' αρχήν στο εθνικό δίκαιο, θεσμικά όργανα και μέσα, τα οποία η Επιτροπή δεν θα μπορούσε να υποκαταστήσει.

Ωστόσο, η Επιτροπή συνεχίζει να αναπτύσσει στο μέγιστο βαθμό την ικανότητά της να κατευθύνει τη συζήτηση και τις αυτόνομες ενέργειες των ευρωπαίων εμπορικών φορέων προς τον σεβασμό των διεθνώς αναγνωρισμένων κοινωνικών κανόνων. Ειδικότερα, η υιοθέτηση εθελοντικού κώδικα δεοντολογίας από τις πολυεθνικές εταιρείες αποτελεί θετική εξέλιξη την οποία ενθαρρύνει η Επιτροπή, χωρίς ωστόσο να υποκαθιστά την αυτόνομη κρίση των οικονομικών φορέων.

Η προσέγγιση αυτή δεν είναι αποκλειστικά θεωρητική και έχει αποφέρει συγκεκριμένους καρπούς. Τρία έγγραφα εγκρίθηκαν από κοινού από τους αντιπροσώπους των κοινωνικών εταίρων σε τρεις σημαντικούς κλάδους της κοινοτικής οικονομίας (υποδήματα, κλωστοϋφαντουργικά προϊόντα και είδη ένδυσης και λιανική πώληση), έγγραφα τα οποία η Επιτροπή διαβιβάζει απευθείας στο αξιότιμο μέλος και στη Γενική Γραμματεία του Κοινοβουλίου.

Πρόκειται, ειδικότερα, για τον χάρτη των κοινωνικών εταίρων από τον κλάδο του υποδήματος, ο οποίος συνετάχθη ήδη τον Μάρτιο του 1995 και ενημερώθηκε τον Δεκέμβριο 1996, τον κώδικα δεοντολογίας που εκπονήθηκε στις Βρυξέλλες, στις 10 Ιουλίου 1997, από τους κοινωνικούς εταίρους στον κλάδο των κλωστοϋφαντουργικών προϊόντων και των ειδών ένδυσης, και την κοινή δήλωση της EuroCommerce και της EUROFIET για την καταπολέμηση της εργασίας των παιδιών, στις 8 Μαρτίου 1996.

Σε σχέση με την αμερικανική πρωτοβουλία που αναφέρει το αξιότιμο μέλος του Κοινοβουλίου, οι εν λόγω ευρωπαϊκοί κώδικες δεοντολογίας παρουσιάζουν το πλεονέκτημα ότι έχουν υπογραφεί από κοινού από τους δύο κοινωνικούς εταίρους. Μπορεί λοιπόν να αναμένεται αυξημένη προσοχή κατά την εφαρμογή τους. Στο πλαίσιο του διατλαντικού διαλόγου μεταξύ της Κοινότητας και των Ηνωμένων Πολιτειών, θα διοργανωθεί ανταλλαγή απόψεων όσον αφορά τις τρέχουσες εμπειρίες.